PROJEKT:

NAŠA MALA KNJIŽNICA - RAZREDNA ČITAONICA

Uređujemo prostor, slušamo priče i pjesme, čitamo slikovnice, pripovijedajmo na razne načine, stvaramo vlastite slikovnice i volimo čitanje.

**Nakon godinu dana marljivog rada sve projektne aktivnosti u školskom projektu “Naša mala knjižnica” provedene su prema ideji i planu učiteljice 1.r. PŠ Čara, Marine Šego.**

**Već prvim ulaskom u učionicu pažnju su im privukle lutke, slikovnice i kućica priča ( rad starijih generacija). I priča je toga trena počela...**

**Učenici su samoinicijativno uzimali slikovnice koje su im već na neki način bile poznate, spontano iznosili svoja saznanja o njima, postavljali pitanja o lutkama i kućici...**

**Pozitivno i motivirajuće razredno ozračje koje je besprijekorno vladalo od prvih dana nastave zadržalo se svo vrijeme. Tijekom godine su pokazali veliki interes, uložili neizmjeran trud u izvršavanju aktivnosti, učili kroz zabavu, dramske igre i smijeh.**

**Prvi rezultati su bili vidljivi jako rano. Svi su se trudili da što prije sami pročitaju barem naslov, rečenicu ili ulomak iz odabrane slikovnice. Vrlo brzo postali su pravi čitači koji su donoseći omiljene slikovnice od kuće obogatili našu malu razrednu knjižnicu.**

**Veliko zadovoljstvo je bilo svakodnevno vidjeti barem jednog učenika kako čita u kutku za čitanje i to prije nastave ili preko odmora, kako uredno slažu knjige i slikovnice na stolu, predlažu jedni drugima što bi mogli pročitati kući. Kontrolu posuđivanja, vraćanja i urednosti naslova provodili su sami učenici.**

**Aktivnosti je bilo nebrojeno kroz redovitu nastavu na satovima hrvatskoga jezika, likovne kulture, glazbene kulture, matematike, sata razrednika, tjelesne i zdravstvene kulture te na izvannastavnim aktivnostima: Priča i prepričavanje, u koju su bili uključeni svi učenici. Ovo su samo neke od aktivnosti:**

* **uređivanje prostora**
* **slušanje priča i pjesama**
* **gledanje animiranih filmova**
* **čitanje slikovnica, dječjih časopisa i stripova**
* **dramske igre i dramatizacije, animiranje lutaka**
* **razgovor i iznošenje vlastitih mišljenja i stavova o temama književnih tekstova**
* **ilustriranje priča i pjesama**
* **pričanje vlastitih priča na poticaj**
* **stvaranje vlastitih uradaka: pisanje slikopriča, izrada stripova, stvaranje vlastitih slikovnica**

**Učenici, a i njihovi roditelji, pokazali su najveće zadovoljstvo kada su u rukama držali i pokazivali proizvode svoga rada, vlastite slikovnice. Svaki učenik je izradio ( napisao i ilustrirao) tri slikovnice: Uvijek netko nekog voli, Zima se razboljela i Mojoj mami, koju su mame dobile na dar za Majčin dan.**

**Veselimo se nastavku projekta naredne godine.**

[**Predstavlja**](https://youtu.be/Xt9nAsFJEUE)**mo** **rezultate rada na**[**projektu**](http://www.os-sinise-glavasevica-vu.skole.hr/#mod_news)**.**